Nos Mathildis, comitissa Nivernensis, notum facimus universis quod cum nos haberemus tres gistos in tribus villis ecclesie Corbigniacensis, videlicet apud Germenay et in potestate ejusdem ville, et apud Heriacum, et apud Ardant, et de ipsis gistis essemus in saisina, ut dicebamus, super quibus gistis frater Symon abbas et conventus Corbigniacensis dicebant nos injuriam inferre eisdem capiendo dictos gistos. Tandem, super hiis mediantibus bonis viris, accordatum fuit inter nos et dictum abbatem et conventum amiabiliter in hunc modum: videlicet, quod homines Corbigniacensis ecclesie in dictis villis et in potestate de Germenay commorantes tenebuntur nobis et heredibus nostris vel mandato nostro reddere apud Moncellos, castrum nostrum, et propriis sumptibus mittere vel deferre ibidem tres modios avene reddibilis et capacis ad mensuram Corbigniacensem ad octabas Omnium Sanctorum in perpetuum annuatim. Si vero dicti homines predictam avenam dictis loco et termino non redderent et deferrent vel mitterent annuatim nobis et heredibus nostris vel mandato nostro, ecclesia Corbigniacensis ipsam avenam in statutis loco et termino nobis et nostris heredibus vel mandato nostro teneretur reddere vel reddi facere a dictis hominibus, singulis annis in quibus dicti homines in solutione deficerent, et sexagenta solidos Nivernensis monete pro emenda, et nichil amplius pro emenda. Pro tribus autem modiis predictis avene, nos predictis abbati et conventui et ecclesie Corbigniacensi et dictis hominibus eorum predictos tres gistos quittavimus in perpetuum penitus ac precise, et quidquid juris habebamus ratione dictorum gistorum. Voluimus etiam, promisimus et concessimus quod non possimus nec heredes nostri retinere in aliqua villarum nostrarum aliquem de hominibus dicte ecclesie qui in dictis villis morantur vel morabuntur et dictam avenam reddere tenentur. Ad hec autem omnia supradicta firmiter et inviolabiliter observanda, obligavimus nos et heredes nostros in perpetuum bona fide. In cujus rei testimonium et notitiam pleniorem, presentes litteras sigilli nostri testimonio fecimus roborari. Actum apud Montem Noisium, anno Verbi incarnati Mº.CCº.XLVIIIº, mense febroario.